Willelmus, Dei gratia Senonensis archiepiscopus, apostolice sedis legatus, omnibus, tam futuris quam presentibus, in perpetuum. Noverit universitas vestra quod quedam querela inter canonicos Beati-Stephani Senonensis et Gilonem, abbatem Sancte-Columbe et Salonem de Maslai, militem, diu in presentia nostra ventilata est. Dicebant enim canonici se debere habere medietatem decime vini vinearum quas homines de Fontibus habebant in decimatione de Villaparred. Cum vero idem abbas et Salo diu restitissent, tandem hinc et inde concessum fuit quod, si canonici quatuor homines idoneos de Fontibus habere possent qui jurarent idipsum ita debere esse, sicut canonici asserebant, ratum et firmum haberetur; sin autem, abbas et Salo quatuor homines de Villaparred producerent, quorum juramento pars utraque staret. Quia vero canonici quatuor homines qui pro illis jurarent producere non potuerunt, abbas et Salo quatuor homines de Villaparred produxerunt, in quos hinc et inde compromissum fuit. Nos autem, attestationes ipsorum quatuor, cum juramento susceptas, approbantes, totam querelam prefate ecclesie Sancte-Columbe et Saloni adjudicavimus, et eisdem canonicis super hoc perpetuum silentium indiximus, hoc tamen tenore, quod ecclesia Sancte-Columbe duas partes ipsius querele perpetuo possideat, et Salo terciam partem similiter habeat. Quod ut ratum et inconcussum permaneat, presentis scripti attestatione, et sigilli nostri auctoritate confirmavimus. Actum Senonis, in palacio pontificali, anno ab Incarnatione Domini Mº Cº LXXº IIIIº.